שו"ת רשב"ץ (תשב"ץ)/חלק ג/קצב
שאלה קצב:

עוד שאלת מי שמקלל אביו ואמו מה דינו ומה עונשו וכן האב קרא לבנו ממזר זה אם יש לחוש לדברי האב ולהעביר ממנו הנחלה:

תשובה:
הבן המקלה כבוד אביו אע"פ שלא קללו בשם ארור הוא מפי הגבור' שנא' ארור מקלה אביו ואמו ומקולל הוא מפי הקבל' שנא' עין תלעג לאב ותבוז ליקהת אם יקרוה עורבי נחל ויאכלנה בני נשר ובר נדוי הוא וכן כתב הרמב"ם ז"ל בהלכות ממרים ואין האב נאמן עליו לומר בני זה ממזר הוא אחר שהוחזק שהוא בנו שכיון שהגיד שוב אינו חוזר ומגיד כ"כ הרמב"ן ז"ל בפ' יש נוחלין וגם להעביר ממנו הנחלה אין רוח חכמים נוחה הימנו כדאמר לי' שמואל לרב יהודה שננא לא תהוי בי עבורי אחסנתא אפי' מברא בישא לברא טבא דילמא נפיק מני' זרעא מעליא כדאי' בפרק נערה שנתתפתתה (נ"ג ע"א) ובפרק יש נוחלין (קל"ג ע"ב):